**Novi Erasmus+ projekt škole: *EduSmartMind – Navigating Mental Health with AI-Enhanced Education***

Krajem lipnja 2025. našoj je školi odobren novi Erasmus+ projekt pod nazivom **EduSmartMind: Navigating Mental Health with AI-Enhanced Education**, u okviru programa Ključna aktivnost 1 za područje odgoja i općeg obrazovanja. Projekt je financiran s iznosom od **21.847,00 EUR**, a odvijat će se u razdoblju od **1. rujna 2025. do 31. kolovoza 2026.**, prema ugovoru koji je škola, zastupana ravnateljicom Lidijom Žaper, sklopila s Agencijom za mobilnost i programe Europske unije.

Povod pokretanju projekta bila su saznanja dobivena anketiranjem učenika od 1. do 4. razreda, koje je pokazalo da **97 % učenika** **smatra brigu o mentalnom zdravlju iznimno važnom** te izražava želju za uključivanjem u aktivnosti povezane s tim područjem. Četvrtina ispitanih učenika istaknula je da su već imali teškoće povezane s mentalnim zdravljem, najčešće u vidu **niskog samopouzdanja, ljutnje, anksioznosti ili depresivnog raspoloženja.**

Učenici su izjavili kako od svojih nastavnika očekuju **bolju komunikaciju, veću motiviranost, posvećenost te prijateljski pristup i razumijevanje**. Ovi rezultati jasno pokazuju koliko je važno nastaviti s projektnim aktivnostima i edukacijama koje doprinose dugoročnom razvoju **psihološke dobrobiti učenika (well-beinga)**.

Projekt *EduSmartMind* usmjeren je na dva glavna cilja:

1. Poticanje pozitivnog i podržavajućeg školskog okruženja s ciljem poboljšanja **dobrobiti učenika**.
2. Unaprjeđenje kvalitete i inkluzivnosti obrazovanja kroz integraciju **umjetne inteligencije (AI)** kao alata podrške nastavnicima i učenicima.

Projektom je predviđena **mobilnost sedam nastavnika i pet učenika**, a početkom srpnja 2025. godine školski projektni tim proveo je selekciju kandidata na temelju motivacijskih upitnika. Novi projekt predstavljen je i na sjednici Nastavničkog vijeća, a prezentaciju možete preuzeti ovdje.

S vjerom da će ovaj projekt dodatno osnažiti našu školu kao sigurno, poticajno i uključivo okruženje za sve učenike i djelatnike – s veseljem ćemo krenuti u novu školsku godinu i nove izazove!

Petra Avi, psihologinja

  